Bólusetningar eru ekki notalegar , en þær eru öruggar . Getty / Karl Tapales Neyðarástand tók gildi í Rockland-sýslu í New York-ríki Bandaríkjanna í gær vegna mislingafaraldurs . Alls höfðu 153 greinst með sjúkdóminn þegar ákvörðunin var tekin á þriðjudag . Þar af eru 85 prósent átján ára eða yngri og tæp fjörutíu prósent undir þriggja ára aldri . Langflest sýktra hafa ekki fengið þær MMR-bóluefnissprautur sem þarf til að bólusetja við mislingum , rauðum hundum og hettusótt . Alls búa um 300.000 í Rockland . „ Allt sem við höfum gert frá því að faraldurinn braust út hefur verið til þess gert að hámarka bólusetningar og lágmarka útbreiðslu . Við tökum næstu skref í dag , “ sagði í tilkynningu frá Ed Day sýslumanni á þriðjudag . „ Rannsakendur okkar hafa mætt mótspyrnu frá fólkinu sem þeir reyna að vernda . Skellt er á þá og þeim sagt að hringja ekki aftur . Þeim hefur verið sagt að bólusetningar séu ekki inni í myndinni . Þess háttar svör eru bæði óásættanleg og óábyrg . Þetta stefnir öðrum í hættu og sýnir fram á algjört og sláandi ábyrgðarleysi , “ bætti Day við . Neyðarástandið í Rockland felur í sér að fólk undir átján ára aldri , óbólusett gegn mislingum , fær ekki að vera í almannarými næstu 30 daga . Undir almannarými falla meðal annars stofnanir , bænahús , almenningssamgöngur , skólar , veitingastaðir , kvikmyndahús og verslanir . Börn sem ekki má bólusetja af heilsufarsástæðum eru undanskilin banninu . Að sögn sýslumannsins er þetta líklega í fyrsta skipti sem ákvörðun sem þessi er tekin í Bandaríkjunum . Reynist óbólusett barn hafa brotið gegn banninu gætu foreldrarnir þurft að greiða um 50 þúsund króna sekt eða sitja í fangelsi í allt að 90 daga . The New York Times greindi frá því að um 6.000 óbólusett börn í sýslunni fengju nú ekki að sækja skóla . Flest greind tilfelli hafa verið í samfélögum strangtrúaðra rétttrúnaðargyðinga en þar er tíðni bólusetninga mun lægri en í öðrum samfélögum sýslunnar . John Lyon , upplýsingafulltrúi sýslumanns , sagði við CNN að markmiðið væri ekki að refsa fólki heldur að beina því í réttan farveg svo hægt væri að stöðva faraldurinn .